SL Uradni list Evropske unije C 51/46

Tožba, vložena 7. januarja 2010 – Al Saadi proti Komisiji

(Zadeva T-4/10)

2010/C 51/84

Jezik postopka: angleščina

Stranki

Tožeča stranka: Faraj Faraj Hassan Al Saadi (Leicester, Združeno kraljestvo) (zastopnika: J. Jones, barrister, Mudassar Arani, solicitor)

Tožena stranka: Evropska komisija

Predloga tožeče stranke

— Uredbo Komisije (ES) št. 954/2009 z dne 13. oktobra 2009 naj se razglasi za nično v delu, v katerem se nanaša na tožečo stranko;

— Evropski komisiji naj se naloži plačilo stroškov.

Tožbeni razlogi in bistvene trditve

Tožeča stranka s to tožbo na podlagi člena 263 Pogodbe o delovanju Evropske unije predlaga razglasitev ničnosti Uredbe Komisije (ES) št. 954/2009 z dne 13. oktobra 2009 (1) o 114. spremembi Uredbe Sveta (ES) št. 881/2002 (2) o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani, na podlagi katere je bila tožeča stranka vpisana na seznam oseb in subjektov, katerih sredstva in gospodarski viri so zamrznjeni.

Ime tožeče stranke je bilo najprej z Uredbo Komisije (ES) št. 2049/2003 z dne 20. novembra 2003 (3) dodano v prilogo I k Uredbi Sveta (ES) št. 881/2002, ki je bila pozneje nadomeščena z Uredbo Komisije (ES) št. 46/2008 z dne 18. januarja 2008 (4). Sodišče Evropske unije je s sodbo z dne 3. decembra 2009 v združenih zadevah Hassan proti Svetu in Komisiji (C-399/06 P) in Ayadi proti Svetu (C-403/06 P) (5) razglasilo za nično Uredbo Sveta (ES) št. 881/2002, kakor je bila spremenjena z Uredbo (ES) št. 46/2008, v delu, v katerem se nanaša na tožečo stranko.

V utemeljitev tožbe tožeča stranka navaja naslednje trditve.

Prvič, tožeča stranka zatrjuje, da so z izpodbijano uredbo kršene njene pravice do obrambe, vključno s pravico do izjave in pravico do učinkovitega sodnega nadzora, in niso odpravljene kršitve teh pravic. Dalje navaja, da Komisija ni predložila dokazov, ki bi utemeljevali zamrznitev njenih sredstev, s tem pa ji je onemogočila, da bi se glede njih branila.

Drugič, tožeča stranka zatrjuje, da Komisija ni navedla prepričljivih razlogov za ohranitev zamrznitve sredstev tožeče stranke in je s tem kršila svoje obveznosti iz člena 296 Pogodbe o delovanju Evropske unije.

Tretjič, tožeča stranka trdi, da Komisija ni opravila presoje vseh upoštevnih dejstev in dokazov pri odločanju o sprejetju izpodbijane uredbe in je tako napravila očitno napako pri presoji. Tožeča stranka dalje zatrjuje, da ni nikoli sodelovala pri nobeni dejavnosti, povezani s terorizmom, in da zoper njo ni potrebna nobena oblika finančne kazni ali preventivnega ukrepa.

Četrtič, tožeča stranka navaja, da neomejene omejitve njene lastninske pravice, naložene z izpodbijano uredbo, pomenijo nesorazmerno in nedopustno vmešavanje v pravico tožeče stranke do spoštovanja lastnine, ki ni utemeljeno s prepričljivimi dokazi.

(1) Uredba Komisije (ES) št. 954/2009 z dne 13. oktobra 2009 o 114. spremembi Uredbe Sveta (ES) št. 881/2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani (UL L 269, str. 20).

(2) Uredba Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani, in o razveljavitvi Uredbe Sveta (ES) št. 467/2001 o prepovedi izvoza nekaterega blaga in storitev v Afganistan, o poostritvi prepovedi poletov in podaljšanju zamrznitve sredstev in drugih finančnih virov talibanov iz Afganistana (UL L 139, str. 9).

(3) Uredba Komisije (ES) št. 2049/2003 z dne 20. novembra 2003 o 25. spremembi Uredbe Sveta (ES) št. 881/2002 o nekaterih posebnih omejitvenih ukrepih proti nekaterim osebam in entitetam, povezanim z Osamo bin Ladnom, mrežo Al-Qaida in Talibani ter ki razveljavlja Uredbo Sveta (ES) št. 467/2001 (UL L 303, str. 20).

(4) Uredba Komisije (ES) št. 46/2008 z dne 18. januarja 2008 o devetdeseti spremembi Uredbe Sveta (ES) št. 881/2002 o posebnih omejevalnih ukrepih za nekatere osebe in subjekte, povezane z Osama bin Ladnom, mrežo Al-Kaida in talibani (UL L 16, str. 11).

(5) Sodba Sodišča z dne 3. decembra 2009 v združenih zadevah Hassan proti Svetu in Komisiji (C-399/06 P) in Ayadi proti Svetu (C-403/06 P), še neobjavljena v ZOdl.